Jan Ø. Jørgensen, der er den næstbedste herresingle i Danmark, har tilmeldt sig turneringen Forza Denmark International i Frederikshavn.

Når Arena Nord i starten af maj slår dørene op for badmintonturneringen Forza Denmark International, bliver det med en stor dansk profil på banen.  Danmarks nummer to i herresingle, Jan Ø. Jørgensen, stiller op i turneringen, som finder sted den 4.-8. maj. - Det hænger givetvis sammen med, at vores turnering er den første, som tæller i OL-kvalifikationen. Jan Ø. Jørgensen stammer jo fra Nordjylland, så det er oplagt for ham at tage denne turnering med, selv om han normalt kun spiller de turneringer, hvor hele verdenseliten deltager, siger sportschef Peter R. Jensen fra Vendsyssel Elite Badminton, der arrangerer turneringen. En sejr ved turneringen i Frederikshavn giver lige så mange point til verdensranglisten som en kvartfinaleplads i en Super Serie-turnering. Ved turneringen kommer 185 spillere til Frederikshavn.